**NAUČNI ODBOR UNIVERZITETA CRNE GORE**

**PRIPREMA DOKUMENTACIJE ZA IZBOR U ZVANJA U SKLADU SA PODZAKONSKIM AKTOM USLOVI I KRITERIJUMI ZA IZBOR U AKADEMSKA ZVANJA**

Tokom primjene odredbi podzakonskog akta Uslovi i kriterijumi za izbor u akademska zvanja, kandidati često nepravilno popunjavaju kategorije u okviru svoje klasifikacione bibliografije, a samim tim je problematizovano i bodovanje odnosno vrednovanje istih.

Dodatno, imajući u vidu da se klasifikaciona bibliografija kandidata objavljuje javno u Biltenima UCG, te da su predmet uvida kompletne javnosti, neophodno je da bibliografske jedinice budu adekvatno kategorisane i bodovane, u skladu sa onim što je specificirano u pomenutom podzakonskom aktu.

Sadržaj klasifikacione bibliografije je odgovornost kandidata koji za svaku stavku dostavlja i dokaze, te garantuje za tačnost istih Etičkom izjavom.

S obzirom na brojne primjedbe, Naučni odbor ovim putem želi da skrene pažnju na neka učestala pitanja, nepravilnosti, pogrešna tumačenja i vrednovanja akademskih doprinosa. Dokument će biti dostupan, i po potrebi periodično ažuriran, na web stranici Naučnog odbora.

U nastavku navodimo neke od uočenih nepravilnosti u popunjavanju klasifikacione bibliografije:

1. Conference proceedings, Lecture notes, Handbooks i slično ne mogu se bodovati kao poglavlja originalne naučne monografije, odnosno kao originalna naučna monografija, čak i ukoliko ih uređuju renomirani izdavači.
2. Knjige i monografije ne smatraju se originalnim naučnim monografijama (kao ni poglavlja) ukoliko su objavljene od izdavača koji nisu registrovani kao izdavači naučne literature, ili nisu naučno-istraživačke institucije sa registrovanom izdavačkom djelatnošću. Mogu se bodovati kao stručna literatura.
3. Za originalne autorske naučne monografije i poglavlja u ovim monografijama (koje se jedine boduju u skladu sa Uslovima i kriterijumima) potrebno je dostaviti dokaz da je u pitanju originalni naučni doprinos, monografskog tipa sa recenzijom.
4. Kategorizacija Q1-Q4 radova koji se nalaze na SCI/SCIE/SSCI/AHCI listama određuje se u godini publikovanja rada, kao i u oblasti istraživanja. Kandidati su obavezni da dostave dokaze o statusu časopisa u trenutku objavljivanja rada.
5. Za sve radove u časopisima potrebno je navesti tačan ISSN časopisa, odnosno ISBN za monografije.
6. Erasmus projekti, nekadašnji TEMPUS projekti, kao ni brojni drugi ne pripadaju naučnim projektima i autori ih eventualno mogu navesti bez bodovanja ili u okviru svoje biografije.
7. Kratkoročne mobilnosti na drugim visokoškolskim institucijama se ne računaju u kategorijama P7 i P8 (Gostujući profesor), već samo angažman na drugoj renomiranoj visokoškolskoj ustanovi u dužini od najmanje jednog semestra uz odobrenje Senata UCG.
8. Za sve kategorije monografija, radova, i svih ostalih doprinosa potrebno je dostaviti primjerak doprinosa (elektronsku kopiju).
9. Za umjetničku djelatnost, samo je jedno premijerno izvođenje (u zemlji ili u inostranstvu zavisno od datuma), sva ostala izvođenja, isključivo pod uslovom da to izvođenje zahtijeva dodatni angažman odnosno doprinos autora, se boduju u U3 – Ponovljeno izvođenje/prikazivanje. Ukoliko ne zahtijevaju dodatni angažman, ponovljeno izvođenje može se navesti ali bez bodovanja.
10. Za doprinose u kategoriji U1 potrebno je dostaviti dokaz o objavljenoj kritici.
11. Za doprinose u kategoriji U2 potrebno je dostaviti dokaz o internacionalnom karakteru žiriranog događaja.
12. VAŽNO: Za sve dostavljene dokaze i publikacije, odnosno za kompletan dostavljeni materijal autori potpisuju Etičku izjavu shodno Zakonu o akademskom integritetu.